<classify> RAIS na Amiri Jeshi Mkuu, Dk John Magufuli amekagua magari ya Jeshi la Ulinzi la Wananchi wa Tanzania JWTZ yaliyoandaliwa kwa ajili ya kubeba korosho za wakulima endapo wanunuzi binafsi hawatatii maagizo ya serikali ifi kapo kesho Jumatatu saa 10:00 jioni. Juzi, serikali ilitoa siku nne kwa wanunuzi wote 35 waliojiandikisha kununua korosho wawe wamepeleka barua katika Ofisi ya Waziri Mkuu wakionesha kiasi cha tani wanazohitaji na lini watazichukua.Hivyo wanunuzi waliojiandikisha wakiwemo na wale wote ambao wamekuwa wananunua kwenye minada, lakini kwa kiasi kidogo, wahakikishe ndani ya siku hizo nne kuanzia leo Ijumaa hadi Jumatatu saa 10 alasiri wawe wameleta barua na ofisi yangu ipo wazi saa 24, alisema Waziri Mkuu Majaliwa. Akitoa tamko la serikali kuhusu ununuzi wa zao la korosho juzi Dodoma, Majaliwa alisema baada ya kupita siku hizo, serikali italazimika kufuta usajili kwa wote waliojisajili kununua zao hilo kwa sababu walikubaliana kwenda kununua, lakini hali inayoonekana sasa ni kama kumkomoa mkulima kitu ambacho amesema haitakubaliana nacho. Jana, Rais Magufuli alifanya ukaguzi huo katika Kambi ya Jeshi ya Twalipo, Kikosi cha Usafirishaji cha 95KJ Mgulani jijini Dar es Salaam, ambako magari 75 yenye uwezo wa kubeba tani 1,500 kwa mpigo yameandaliwa kwa ajili ya kubeba korosho katika mikoa ya Lindi, Mtwara, Ruvuma, Pwani na Tanga.Akizungumza na maofisa na askari wa JWTZ waliokuwepo wakati wa ukaguzi huo, Rais Magufuli alisema endapo wanunuzi binafsi hawatatii maagizo ya serikali ya kununua korosho za wakulima kwa bei isiyopungua Sh 3,000 kwa kilo sambamba na kutii agizo lililotolewa juzi na Waziri Mkuu Majaliwa, hakuna mnunuzi yeyote atakayeruhusiwa kununua korosho na serikali itachukua hatua ya kutumia JWTZ na Bodi ya Mazao Mchanganyiko kununua korosho zote za wakulima kwa bei ya zaidi ya Sh 3,000 kwa kilo.Rais Magufuli amebainisha kuwa baada ya kununua korosho, serikali itatafuta soko na korosho nyingine zitabanguliwa kwa ajili ya soko la ndani na nje ya nchi. Nataka kuwahakikishia wakulima wa korosho serikali ipo na itaendelea kuwapigania, ikifika Jumatatu saa 10:00 jioni, hawa wanunuzi binafsi hawajajitokeza na kueleza watanunua tani ngapi, serikali itanunua korosho zote na fedha za kununulia zipo, alisema Rais Magufuli, kwa mujibu wa taarifa ya Ikulu. Alisema serikali inalazimika kuchukua hatua hizo baada ya wanunuzi binafsi kufanya mgomo wa kununua korosho kwa kusuasua licha ya kufanya nao mazungumzo na kufikia makubaliano Oktoba 28, mwaka huu Dar es Salaam.Katika mazungumzo hayo, serikali iliungana na msimamo wa wakulima wa korosho wa kukataa bei ya kati ya Sh 1,900 hadi 2,700 kwa kilo na hivyo kukubaliana kuwa korosho zitanunuliwa kwa bei isiyopungua Sh 3,000 kwa kilo.Rais Magufuli alisema pamoja na kufikiwa kwa makubaliano hayo wanunuzi binafsi wameendelea kutotii kwani kati ya kampuni 37 zilizoomba kununua korosho, ni 14 tu ndizo zimejitokeza na ununuzi unafanyika kwa kusuasua.Nimefurahi sana kwamba Jeshi letu la Ulinzi Tanzania lipo tayari kufanya operesheni hii na tunaweza kuiita Operesheni Korosho, nimeambiwa kuwa kuna takribani tani 210,000 za korosho, kule Lindi na Mtwara kuna maghala yanayoweza kuhifadhi tani 77,000 na hapa Dar es Salaam kuna maghala yanayoweza kuhifadhi zaidi ya tani 90,000 pamoja na maghala mengine, natarajia kuona zoezi hili linakamilika haraka.Na kutokana na jambo hili, sasa JWTZ kupitia Jeshi la Kujenga Taifa JKT ianze kufikiria kuanzisha kiwanda kikubwa cha kubangua korosho, hata kama itakuwa ni kwa serikali kutoa fedha za kujenga kiwanda hicho, tuanze kuachana na uuzaji wa korosho ghafi, huo ni utumwa, tuwe na viwanda vyetu na vijana wetu wapate ajira, alisisitiza Rais Magufuli.  <topic>: KITAIFA 